મહારાષ્ટ્રમાં ધૂલે જિલ્લામાં ૧ જુલાઈ, ૨૦૧૮ના રોજ ૫ લોકોને બાળકચોરીની શંકા હેઠળ લોકોના ટોળાએ એટલો માર માર્યો કે, તેઓ મોતના મુખમાં પહોંચી ગયા. ત્યારબાદ તા. ૨૮-૨૯ જૂનના રોજ ત્રિપુરામાં ત્રણ જુદી જુદી ઘટના બની હતી. ત્રણે બાળકોની ઉઠાંતરીની અફવા હેઠળની ઘટના હતી. ૨૬ જૂનના રોજ અમદાવાદમાં ૪૦ વર્ષીય મહિલાને ૩૦ લોકોના ટોળાએ માર મારતાં મૃત્યુ પામી હતી. તે પણ બાળ ઉઠાંતરીની અફવાનો ભોગ બની હતી. ત્યારબાદ આવી જ ઘટનાઓ છત્તીસગઢ, ઉત્તરપ્રદેશ, પશ્ર્ચિમ બંગાળ, આસામ, આંધ્રપ્રદેશ અને કર્ણાટકમાં બની. જેમાં અફવાસભર મેસેજને કારણે ટોળું ઉશ્કેરાયું અને અનેક લોકોનો જીવ લીધો.